Ахатәгәаԥхаҩцәа ргәаларшәаразы: Аибашьратә фырхаҵара амузеи аҿы афотоцәыргақәҵа аатит
17:50 14.08.2023 (ирҿыцуп: 18:00 14.08.2023)
Аекспозициаҿы ицәыргоуп ҩышә фотоҭыхымҭа инареиҳаны, урҭ рыбжьара иҟоуп аибашьраани уи ашьҭахьи иҭахаз аҳәса-аибашьцәеи, иара убас Аԥсны ахьчаразы иааины иҳавагылаз ахатәгәаԥхаҩцәеи рфотосахьақәа.
АҞӘА, нанҳәа 14 – Sputnik, Бадраҟ Аҩӡба. Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа аатит Владислав Арӡынба ихьӡ зху Аибашьратә фырхаҵара Ахьӡ-аԥша амузеи аҟны Аҟәа.
Аекспозициаҟны ицәыргоуп аинрал Сулҭан Сосналиев ифотосахьақәеи, аибашьраани уи ашьҭахьи иҭахаз аҳәса-аибашьцәеи, иара убас Аԥсны ахьчаразы иааины иҳавагылаз ахатәгәаԥхаҩцәеи рфотосахьақәа. Аҭааҩцәа ирбар рылшоит афотоҭыхымҭақәа роригиналқәа реиԥш, афоие аҿы амониторқәа рекранқәа рҟны иддырбо урҭ урҭ рыхкьыԥхьаақәагьы.
© Sputnik / Бадрак Авидзба
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа
© Sputnik / Бадрак Авидзба
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа
Ацәыргақәҵазы аматериалқәа рырҭеит Аԥсны Атәылахьчара аминистрра, Аибашьра иалахәыз аҳәса рассоциациа, афотоҭыхыҩ Владимир Попов.
Аибашьратә фырхаҵара Ахьӡ-аԥша амузеи аиҳабы Мзиа Беиаԥҳа еиҭалҳәеит иахьатәи аамҭазы Аԥсны зхы ақәызҵаз ҳтәылауаа ирызу афотоцәыргақәҵа аус адулара ишаҿу.
"Арҭ ашықәсқәа зегьы ҳара еиуеиԥшым ахыҵхырҭақәа рҿы аӡәы изку аивгарақәа змоу аинформациа аус адааулон. Ма даниз ашықәс еилагоуп, ма ихьӡ, ма иабхьӡы, иҟоуп ажәлақәа еиуеиԥшымкәа иахьану, авариантқәа ахьрымоу. Ҳара урҭ еиҿҳарԥшуеит, иаҳа ииашоу арбану еилаҳкаауеит, нас аиаша ҳазааины ауаа ирбартә-ираҳартә иҟаҳҵоит", - ҳәа инаҵылшьит амузеи аиҳабы.
Беиа иара убас еиҭалҳәеит аҭаацәа аӡәырҩы ргәы ишалоу зыԥсадгьыл зхы ақәызҵаз рыҷкәынцәа Аибашьратә фырхаҵара Ахьӡ-аԥша амузеи аҟны рфотосахьақәа рцәыргақәҵа ахьыҟам.
"Сара сзы уи хьаа дууп 30 шықәса ирылагӡаны убри аҟаҵара ахьҳалымшаз. Егьырҭ араионқәа рҿы еиҳа имариоуп, аха ҳара иҳамаӡам ус идуу ацәыргақәҵа ахьыҟаҳҵаша аҭыԥ - аибашьраан мацара иҭахаз 1700-ҩык, иара уи ашьҭахь зыԥсадгьыл зхы ақәызҵазгьы рацәоуп", - ҳәа азгәалҭеит лара.
Аԥсны жәлар Рџьынџьтәылатә еибашьраан иҭахаз ахатәгәаԥхаҩцәа ргәалашәара иазку афотоцәыргақәҵа аартызаауеит нанҳәа 31 рҟынӡа.